**მირზა გელოვანი**

**მელოდე**

მე დაბრუნებით ტკივილებს წავშლი,  
ოღონდ მოსვლამდის, ოღონდ ბოლომდის,  
როგორც გაზაფხულს ელიან მთაში, -  
შენი ლამაზი გული მელოდეს.

შევყრი მეგობრებს, მაღალ მაყრიონს,  
ორღობეებში გასროლას დოღის,  
ზეცის ჩამოხსნას, მთების შერყევას  
ჯილდოდ მოვუტან ბრწყინვალე ლოდინს.

და შენს ეზოში დაუკრავს ზურნა,  
დაბალი ხმებით დუდუნი დოლის,  
აგიცხადდება სიზმარი შორი,  
გაგახსენდება დობილთა ზრუნვა.

გეტყვიან… ოი, ჰკარგავ ბავშვობას,  
ოი, დობილებს გვტოვებ ბავშვებად,  
მშვიდობა ყრმობას და თამაშობას,  
მშვიდობის შუქი ნურც მოგეშვება.

…და ქორწილს ზეცის სუფრაზე გავშლი,  
ოღონდ მოსვლამდის, ოღონდ ბოლომდის,  
როგორც გაზაფხულს ელიან მთაში, -  
შენი ლამაზი გული მელოდეს.

**მირზა გელოვანი**

**მთაწმინდიდან სმოლენსკამდე**

მთაწმინდიდან სმოლენსკამდე გზაა შორი,  
უფრო შორი - გზა ბრძოლის და მწუხარების.  
გახსოვს ღამე? - გავუძვერით ნაღმებს ორნი  
და მტრის ბლინდაჟს შევუკეთეთ ყუმბარები.  
გახსოვს დნეპრი? - მღვრიე, როგორც გათენება.  
დნეპრზე მღვრიე - შემოდგომის მღვრიე ქარი,  
დაჩეხილებს თბილისის ცა გვამთელებდა,  
ჩვენს საშველად მთაწმინდიდან წამომდგარი.  
მე დედაშენს არ ვუამბობ შესაწუხარს,  
ვეტყვი მხოლოდ, ომში გული არა კვდება,  
ვეტყვი, რომ შენ წაიქეცი, როგორც მუხა,  
როგორც ფშაველ მონადირეს ეკადრება.  
გული დარჩა, და როდესაც ხელჩართული  
დნეპრს გადაღმა ჩადგა ომის მქუხარება,  
მე ვიგრძენი საგულეში შენი გული  
და მტრის ბლინდაჟს შევუკეთე ყუმბარები

1943

**მირზა გელოვანი**

**ნუ მწერ…**

ნუ მწერ, რომ ბაღში აყვავდა ნუში,  
რომ მთაწმინდაზე ცა დაწვა თითქოს,  
რომ საქართველო ამ გაზაფხულში,  
როგორც ყოველთვის წააგავს ხვითოს,

რომ ორთაჭალამ ჩაიცვა თეთრი,  
რომ შენც ჩაიცვი კაბა ყვავილის,  
რომ მტკვარი ოხრავს, როგორც ყოველთვის,  
როცა მეტეხის ახლოს ჩაივლის.

…წუხელ ვებრძოდი ცეცხლს და ურაგანს,  
და საშინელი ბრძოლების ნისლში  
მე მომეჩვენა, სადღაც ჩვენს უკან  
აელვებული იდგა თბილისი.

ორთაჭალაში ჰყვაოდა ნუში,  
მთაწმინდის მხრებზე მზე იწვა თითქოს,  
და შენ, ძვირფასო, ამ გაზაფხულში,  
როგორც ყოველთვის მოჰგავდი ხვითოს.

ნუ მომწერ… ისეც ვიცი, რაგვარი  
ფერებით ჰყვავის თბილისი ახლა,  
რომ ვიღაც დადის მინდვრებში ღამით  
და დილისათვის ამწვანებს ნახნავს.

მე ისიც ვიცი, რომ კარგ ამინდებს  
მოაქვს გულების საამო ფეთქვა,  
და თუ ბოლომდის ტყვია დამინდობს,  
თუ გაზაფხულებს შევხვდებით ერთად, -

გეტყვი, რომ მოვედ ბრძოლანახული  
და სიკვდილამდის შენთან დავრჩები,  
რომ ლამაზია მზე გაზაფხულის,  
ბრძოლების შემდეგ – მზე გამარჯვების.

**ირაკლი აბაშიძე**

**კაპიტანი ბუხაიძე**

მე, ქართველი ბუხაიძე,  
ბალყარეთის მთებში ვწევარ...  
რომ შემეძლოს საფლავიდან,  
ძმებო, მხრების წამოწევა,  
  
მე სიცოცხლეს ხელმეორედ  
შევწირავდი მშობელ მხარეს,  
შევწირავდი იმავ მიწას,  
დღეს რომ გულზე დამაყარეს.  
  
ვინც დამხედოთ, გადაეცით  
საქართელოს მთებს და ველებს,  
რომ მისი ძე, ბუხაიძე,  
აქა ვჟლეტდი სისხლის მსმელებს;  
  
არ ვუშვებდი დარიალთან  
გააფთრებულ ყვითელ გველებს...  
მე საფლავში არა ვწევარ,  
აქ დარაჯად დამაყენეს.  
  
და ვუბარებ ყოველ ქართველს:  
მისი წმინდა ვალი არი –  
მოკვდეს, მაგრამ მკერდით შეჰკრას  
დერბენტი და დარიალი.

**გიორგი ლეონიძე**

**არ დაიდარდო, დედაო...**

*1949 წ. ნოემბერს, ტამანის ნახევარკუნძულზე*

*ვინახულე უცნობი ქართველი მეომრის საფლავი.*

*ლევანი რქმეოდა...*

ღიმილის ბიჭი ვიყავი,

ბეჭზედ არწივი მეხატა,

ცხრამეტი წლისა შევსრულდი,

ოცი არ გადამეხადა,

სამშობლოს დროშა მეჭირა,

მტერს ვეცემოდი მეხადა!

ვისაც უნდოდა, ქართველი

რომ გამხდარიყო ხიზანი,

დავკარი, ვიყავ მართალი,

ვით ჩემი ტყვიის მიზანი...

ნუ დაიდარდებ, დედაო,

მწარე სიკვდილის სევდასა.

დღეო, გადიდდი, გადიდდი,

შვილი ეყრება დედასა!

არ დაიდარდო, დედაო,

რაც მე სიკვდილით გაწყინე;

მე შენი ძუძუს ნათელი

საქვეყნოდ გამოვაბრწყინე.

მე გაგიხუნე ლეჩაქი,

მაგრამ დაგხურე შუქური,

სამშობლოსათვის დავთხიე

სისხლ-ცვარი სიჭაბუკური.

მე არ დამკარგავს სამშობლო,

სულ ვეხსომები ლევანი,

სანამდის საქართველოში

იწურებოდეს მტევანი...

მტერთან ჩემ სიკვდილს ნუ იტყვით,

დამალეთ ჩემი სამარი,

თუ მტერმა გკითხოს, უთხარით,

კრემლშია, სტალინთან არი!

და თუ სტალინმა მიკითხოს,

უთხარ, არ ვიყავ ჯაბანი,

იქ ვდგევარ, სადაც ნათობენ

სტალინის მამაპაპანი!

ცხრა ძმათ მეათედ მიმიღეს,

პირზე მაყარეს ვარდები,

დაჭრილს, დამძრალს და გზადაღლილს

დამხურეს მუზარადები.

თუ გაუჭირდა სამშობლოს,

კვლავ ცეცხლით დავიდაგებით,

ჩვენ გამოვამტვრევთ საფლავებს,

ხმლით ქართლის მთებზე დავდგებით.

არ დაიდარდო, დედაო,

ნუ მიეცემი სევდასა.

დღეო, გადიდდი, გადიდდი,

შვილი ეყრება დედასა!